Siunataan!

Kuudes rippikoulupäivä painuu iltaan. On ollut vauhtia. Pidetty leiriolympialaisia, laulettu, istuttu aamuisin eri kirkkovuoden päivien teemajumalanpalveluksissa, joita on yhdessä valmisteltu. On uitu, saunottu ja tehty kaikki ne jutut mitä rippikoulussa tehdään.

Oppitunteja viikon ajalle mahtuu paljon. Käsitellään kristinuskon perusteita. Isoset pitävät Raamattutunteja ja tekevät leiriläisten kanssa päivän aiheista annettuja tehtäviä.

Kun seurasin isosen vetämää Raamattutuntia, sieltä joku leiriläinen selitti toiselle: se menee niin, että "Jumala vihaa syntiä, mutta rakastaa syntistä." Tarkkaan oli kuunneltu.

Saarnaajan kirjassa kirjoitetaan: "Muista Luojaasi nuoruudessa, ennen kuin pahat päivät tulevat". Rippikoulun aikaan Jumala puhuttelee nuoria.  Kutsuu lähelleen, lapsekseen.

Leirillä on joka päivä myös valmisteltu ryhmissä esirukoksia. On muistettu läheisiä, pyydetty maailmaan rauhaa, ruokaa ja terveyttä, on muistettu sankareita ja kiitetty monista nuorille tärkeistä asioista. On joskus huokaistu ja pyydetty leirille rauhallisia hetkiäkin.

Tänään meillä kävi vieras pitämässä oppituntia ja laulamassa. Kun iltahartaus päivän päätteeksi loppui yhteiseen rukoukseen, meidän yksi leiriläinen muistutti: Siunataan Juhania, että hänelle tulee turvallinen matka kotiin.

Niin me siunattiin, ja kiitettiin hänen vierailustaan.

Kiitetään mekin, ja siunataan rippikoulunuoria ja kaikkia muitakin. Joka päivä.

Merja Lohilahti, kanttori